送朱九齡
作者：王禹偁
朝代：宋

paragraphs: 吏隠不求貴，親老不擇祿。
之子有俊才，弱冠中正鵠。
弗墜先人業，何慚有道穀。
一命佐碭山，枳棘聊容足。
再命宰嘉興，絲桐幾易俗。
率身甘菜茹，養母求粱肉。
承顔苟不虧，折腰未爲辱。
解印無餘貲，舟中只琴筑。
十口寄淮泗，一身來輦轂。
又說東南行，秋風江水淥。
鄱陽古名郡，赤金流山谷。
每歲鼓錢刀，從來設官局。
還得便高堂，無辭縻逸躅。
颺帆江湖思，木脫天地肅。
楓葉紫斕斒，蓼花紅{罒/彔}𦌊。
津吏曉來迎，溪僧夜留宿。
至止事方簡，優游從所欲。
江城豐稻粱，水市多魚蔌。
三載奉甘飴，百錢飽家族。
自有綵衣華，勿歎藍袍綠。
行年未三十，氣壯顔如玉。
行義日以聞，焉能長碌碌。
終列侍臣班，耀我同年錄。
且賦白華詩，唱作離筵曲。